ไฟเขียวธนชาตควบรวมนครหลวงไทย
ผู้ถือหุ้นทุนธนชาตไฟเขียวควบรวมนครหลวงไทย &#8220;บันเทิง&#8221; ยืนยันสถานการณ์ในประเทศไม่ส่งผลควบรวม เดินหน้าลุยกำไรโตกว่าปีก่อน
7 เม.ย. 2553

ผู้ถือหุ้นทุนธนชาตไฟเขียวควบรวมนครหลวงไทย “บันเทิง” ยืนยันสถานการณ์ในประเทศไม่ส่งผลควบรวม เดินหน้าลุยกำไรโตกว่าปีก่อน
บริษัท ทุนธนชาต ได้มีการประชุมผู้ถือหุ้น สาระสำคัญในวาระที่ 8 ผู้ถือหุ้นได้อนุมัติให้ธนาคารธนชาต ซึ่งเป็นบริษัทย่อยซื้อหุ้นธนาคารนครหลวงไทย จากกองทุนเพื่อการฟื้นฟูและพัฒนาระบบสถาบันการเงิน และทำคำเสนอซื้อทั้งหมดของบริษัท ราชธานี ลิสซิ่ง จากผู้ถือหุ้นทุกราย ตลอดจนให้รับโอนกิจการทั้งหมดของธนาคารนครหลวงไทย คิดเป็นเงินรวมทั้งสิ้น 69,571 ล้านบาท โดยผู้ถือหุ้นเห็นด้วยกับวาระนี้ 99.42% และไม่เห็นด้วย 0.072%
นายบันเทิง ตันติวิท ประธานกรรมการ บริษัท ทุนธนชาต กล่าวว่า สถานการณ์ในประเทศขณะนี้ไม่มีผลต่อการซื้อหุ้นธนาคารนครหลวงไทย โดยวันที่ 8 เม.ย. เงินเพิ่มทุนจะใส่เข้ามา และวันที่ 9 เม.ย. จะมีการชำระค่าหุ้นกับกองทุนเพื่อการฟื้นฟูฯ ทุกอย่างยังเดินหน้าตามเดิม
นายบันเทิง กล่าวว่า การควบรวมเข้ากับธนาคารนครหลวงไทย จะช่วยหนุนสินเชื่อลูกค้าขนาดใหญ่ให้กับธนาคารธนชาต ซึ่งโครงสร้างสินเชื่อหลังควบรวมจะเปลี่ยนเป็น สินเชื่อลูกค้าขนาดใหญ่ 27% สินเชื่อลูกค้ารายย่อย 51% และสินเชื่อขนาดกลางและขนาดย่อม(เอสเอ็มอี) 22% โดยธนาคารได้ตั้งเป้าหมายลดสัดส่วนสินเชื่อเช่าซื้อจาก 70% เหลือ 50%
อย่างไรก็ดีตามขั้นตอนในเดือนมิ.ย. งบการเงินระหว่าง 2 ธนาคาร จะรวมเข้าด้วยกัน จึงเชื่อว่าหลังควบรวมปีนี้บริษัท ทุนธนชาต จะมีกำไรมากกว่าปีก่อน โดยอัตราส่วนผลตอบแทนต่อสินทรัพย์(อาร์โอเอ) จะเพิ่มขึ้นอีก 1% จากปัจจุบันอาร์โอเอของธนาคารอยู่ที่ประมาณ 1%